b'\n_START_ARTICLE_\nTurun kauppatori\n_START_PARAGRAPH_\nTurun kauppatori (ruots. Salutorget i \xc3\x85bo) on Turun ydinkeskustassa sijaitseva suosittu tori. Kauppatori rajautuu pohjoisessa Yliopistonkatuun, id\xc3\xa4ss\xc3\xa4 Kauppiaskatuun, etel\xc3\xa4ss\xc3\xa4 Eerikinkatuun ja l\xc3\xa4nness\xc3\xa4 Aurakatuun. Sen mitat ovat noin 120\xc3\x97120 metri\xc3\xa4.\n_START_SECTION_\nHistoria\n_START_PARAGRAPH_\nNykyisen kauppatorin etel\xc3\xa4npuoleiselle reunalla sijaitsi ennen Uusi tori, josta on merkint\xc3\xb6j\xc3\xa4 1600-luvun kartoissa. Etel\xc3\xa4reuna my\xc3\xb6t\xc3\xa4ili entist\xc3\xa4 Hampunkehr\xc3\xa4\xc3\xa4j\xc3\xa4nkatua, joka kulki nykyist\xc3\xa4 Eerikinkatua etel\xc3\xa4mp\xc3\xa4n\xc3\xa4. Torin laidalla nykyisen Turun ruotsalaisen teatterin kohdalla sijaitsi 1800-luvun alussa valmistunut puinen teatteritalo, jonka oli piirt\xc3\xa4nyt Per Johan Gylich. Kaikki rakennukset kuitenkin tuhoutuivat Turun palossa 1827._NEWLINE_Isonvihan aikaan 1713\xe2\x80\x931721 asukkaiden m\xc3\xa4\xc3\xa4r\xc3\xa4 kaupungissa v\xc3\xa4heni ja torin seudun asutus mahdollisesti taantui. Turku tyhjeni ven\xc3\xa4l\xc3\xa4isten pelossa. Osia torista muutettiin pelloksi. Turun rauhan j\xc3\xa4lkeen 1741 rakentaminen jatkui ja alueelle muutti k\xc3\xa4sity\xc3\xb6l\xc3\xa4isten lis\xc3\xa4ksi porvareita ja virkamiehi\xc3\xa4. Torin liepeill\xc3\xa4 oli vain muutama kivirakennus, l\xc3\xa4hes kaikki talot oli rakennettu puusta. _NEWLINE_Turun paloa suuremmin torin ilmeeseen vaikutti uusi asemakaava, jonka toteutti C. L. Engel kenraalikuvern\xc3\xb6\xc3\xb6rin visioiden mukaisesti avoimen empirekaupungin ihanteita noudattaen. Toreilla oli tarkoitus parantaa kaupungin paloturvallisuutta ja lis\xc3\xa4t\xc3\xa4 v\xc3\xa4ljyytt\xc3\xa4. Engel piirsi torista Helsingin Senaatintoria suuremman, 120x120-metrisen, ja suunnitteli sen reunalle useita monumentaalisia, empiretyylisi\xc3\xa4 rakennuksia kuten raatihuoneen ja hovioikeuden talon. Muidenkin talojen tuli olla kivitaloja. Kaupungin porvarit vastustivat suunnitelmaa ja olisivat halunneet torin sijoitettavan jokirantaan. Kev\xc3\xa4\xc3\xa4ll\xc3\xa4 1837 tori oli saanut mukulakivetyksen. Raatihuoneen paikalle alettiin rakentaa Nikolai I:n k\xc3\xa4skyst\xc3\xa4 1838 ortodoksikirkkoa ven\xc3\xa4l\xc3\xa4iselle varuskunnalle, ja t\xc3\xa4ll\xc3\xb6in tori nimettiin Aleksanterintoriksi. _NEWLINE_Ortodoksikirkon lis\xc3\xa4ksi torille ei rakennettu muita empiremonumentteja. 1831 Torin alakulmaan valmistui Charles Bassin suunnittelema matala empiretalo, ja ruotsalaisen teatteri sai uuden julkisivun Engelin piirt\xc3\xa4m\xc3\xa4n\xc3\xa4 1839._NEWLINE_Kauppatori nimen\xc3\xa4 vakiinnutettiin 1924. Jo 1920- ja 30-luvulla Turussa oli paljon autoja, mink\xc3\xa4 vaikutuksesta py\xc3\xb6r\xc3\xa4ilij\xc3\xa4t, jalankulkijat ja autoilijat eiv\xc3\xa4t mahtuneet en\xc3\xa4\xc3\xa4 turvallisesti samoille kaduille. Teiden levent\xc3\xa4miset aiheuttivat purkutuomioita tiell\xc3\xa4 oleville taloille. Sota-aikana rakentaminen pys\xc3\xa4htyi l\xc3\xa4hes t\xc3\xa4ysin, mutta sen j\xc3\xa4lkeen Turussa innostuttiin uudesta rakennustaiteesta ja vanhat puutalot haluttiin poistaa katukuvasta. Yleinen mielipide pysyi purkamisen puolella viel\xc3\xa4 1970-luvulle asti.  _NEWLINE_Torin laidalla sijaitsi Phoenix-hotelli, joka toimi 1920-luvulta l\xc3\xa4htien Turun yliopiston p\xc3\xa4\xc3\xa4rakennuksena. 1950-luvulla kaupunki pohti pitk\xc3\xa4\xc3\xa4n rakennuksen ostamista, mutta p\xc3\xa4\xc3\xa4t\xc3\xb6st\xc3\xa4 ei saatu aikaan. Talo purettiin vuonna 1959. Useiden muiden torin reunassa olevien rakennusten tavoin my\xc3\xb6s Lindblomin talo kohtasi purkutuomion. Vuonna 1891 valmistunut talo oli Kauppatorin laidan komistus, joka hallitsi katukuvaa pitk\xc3\xa4\xc3\xa4n. Rakennus joutui purku-uhan alle, kun Wiklundin tavaratalolle ei en\xc3\xa4\xc3\xa4 riitt\xc3\xa4nyt matala kaupparakennus Torin kulmassa. Lindblomin talo oli vajoamassa saviseen maahan ja muutenkin kunto oli huono. Talo purettiin 1956. Pahin purkuaalto p\xc3\xa4\xc3\xa4ttyi 1980-luvulla, mutta Vanha Hamburger B\xc3\xb6rs purettiin viel\xc3\xa4 katukuvasta mielenosoitusten saattelemana. _NEWLINE_Torin t\xc3\xa4m\xc3\xa4n hetkisist\xc3\xa4 rakennuksista Kauppiaskadun puolen kioskit ovat per\xc3\xa4isin 1930-luvulta, jolloin my\xc3\xb6s torin pinnan mukulakivi vaihdettiin nupukiveksi. Etel\xc3\xa4puolen kioskirivi on 1950-luvulta ja pohjoiskulman kioskirakennus eli nykyinen Hesburger 1990-luvulta. \xc2\xa0\n_START_SECTION_\nKaupungin keskipiste\n_START_PARAGRAPH_\nKauppatori on suosittu matkailun\xc3\xa4ht\xc3\xa4vyys, tapaamis-, kauppa- sek\xc3\xa4 kahvittelupaikka ja sit\xc3\xa4 pidet\xc3\xa4\xc3\xa4n kaupungin keskipisteen\xc3\xa4. Torilla j\xc3\xa4rjestet\xc3\xa4\xc3\xa4n my\xc3\xb6s erilaisia tapahtumia, kuten mielenosoituksia ja konsertteja. Turun joukkoliikenteen bussipys\xc3\xa4kit ovat kauppatorin laidoilla. _NEWLINE_Kaupank\xc3\xa4ynti kauppatorilla hiljenee luonnollisesti hieman talviaikana, mutta erityisesti kes\xc3\xa4isin torikauppiaat tarjoavat runsain m\xc3\xa4\xc3\xa4rin erilaisia tavaroita, tuoreita kasviksia,  marjoja ja hedelmi\xc3\xa4, vaatteita, kukkia ja kirpputorituotteita._NEWLINE_Kauppatori on avoinna arkisin kello 7\xe2\x80\x9318 ja lauantaisin kello 7\xe2\x80\x9315.'